Príloha č. 1

Stručný popis  
Národného konventu o Európskej únii v roku 2005

Odborný a politický prínos

Európska únia sa už dlhší čas zápasí s problémom tzv. „demokratického deficitu“, na existenciu ktorého poukazuje aj Európska komisia a nedávne referendá vo Francúzsku a Holandsku sú toho dôsledkom. U občanov EÚ prevláda pocit vylúčenia z politického života. O dôležitých otázkach sa rozhoduje „ďaleko“ v Bruseli a občania majú pocit, že nie sú dostatočne informovaní a o ich názor sa nikto nezaujíma. K demokratickému deficitu sa tak navyše pridáva aj deficit informačný. 
Národný konvent o EÚ (ďalej len NK o EÚ) predstavuje jedinečnú pôdu, na ktorej sa stretávajú odborníci z akademickej pôdy, ale aj z praxe so štátnymi úradníkmi, politikmi a predstaviteľmi mimovládnych organizácií, ktorí majú o danú problematiku záujem a diskutujú, vymieňajú si poznatky a názory. Ani jednému rezortu sa doposiaľ nepodarilo uplatniť princíp partnerstva vyžadovaný EÚ do takej miery, ako mu to ponúka NK o EÚ. Z odborného hľadiska ide o vysoko špecifikovanú debatu s konkrétnymi závermi pri zapojení širokého spektra odborníkov. Z politického hľadiska predstavuje NK o EÚ fórum, ktoré ponúka politikom a predstaviteľom štátnej správy priestor na prezentáciu svojich cieľov, postojov a dáva im spätnú väzbu. Odporúčania NK o EÚ predstavujú konkrétny výsledok verejnej debaty. Žiadne iné permanentné verejné fórum takého druhu, akým je NK o EÚ na Slovensku neexistuje a pri absencii vládnej informačnej kampane o EÚ je jeho činnosť nesmierne dôležitá.
Sumár hlavných argumentov
•	Je to jediná inštitucionalizovaná platforma pre celonárodnú verejnú diskusiu o pôsobení SR v EÚ, ktorá nemá v SR alternatívu. Pokiaľ NK o EÚ  bude fungovať, vláda môže stále argumentovať, odvolávajúc sa na NK o EÚ, že je tu priestor pre verejnú debatu o EÚ. Je to zvlášť dôležité práve teraz, kedy prebieha ratifikácia ústavnej zmluvy EÚ a v SR nebolo o tejto otázke referendum.   
•	Národná diskusia o EÚ na Slovensku nemôže skončiť prijatím alebo neprijatím ústavnej zmluvy EÚ. Slovensko ako členská krajina EÚ musí permanentne zaujímať stanoviská v otázkach týkajúcich celého spektra politík EÚ a práce jej inštitúcií. Vláda SR je často kritizovaná, že nedostatočne komunikuje svoje kroky so širšou verejnosťou. NK o EÚ je unikátnym komunikačným kanálom, ktorý je nielen priestorom pre debatu, ale aj pre spätnú väzbu s verejnosťou.
•	NK o EÚ slúži na vypracovanie „národných“ pozícií v konkrétnych otázkach presadzovaných predstaviteľmi SR v inštitúciách EÚ a týmto spôsobom zvyšuje demokratickú legitimitu pre postoje vlády na pôde EÚ. Inými slovami, NK o EÚ ešte viac legitimizuje v očiach verejnosti politiku vlády v rámci EÚ.
•	NK o EÚ slúži ako živý a permanentný zdroj informácií pre slovenskú verejnosť o EÚ. A najmä je neporovnateľne lacnejším nástrojom na informovanie verejnosti ako doterajšie mediálne kampane, ktoré stáli desiatky miliónov korún. Zatiaľ čo mediálne kampane už skončili a dnes si už na ne málokto spomenie, NK o EÚ môže pokračovať a informovať ďalej. 
•	Do činnosti NK o EÚ sa v roku 2004 zapojili významné osobnosti slovenského verejného a intelektuálneho života. V priebehu roka 2004 sa uskutočnilo 36 zasadnutí pracovných skupín a 2 plenárne zasadnutia NK o EÚ, vrátane regionálnych zasadnutí pracovných skupín v mestách Nitra, Liptovský Mikuláš, Žilina, Zvolen, Prešov, Trenčín a Komárno. Do práce pracovných skupín sa zapojilo viac než 450 predstaviteľov z rôznych sfér verejného života. Závery činnosti pracovných skupín sú zhrnuté v 19 politických odporúčaniach o pozíciách SR ku konkrétnym agendám EÚ. Odporúčania boli distribuované na viac než 700 adries, vrátane poslancov NR SR, ministerstiev SR, zastúpenia SR pri EÚ, VÚC, mimovládnych organizácií, firiem a médií.
•	Záujem o začatie podobného modelu širokej verejnej debaty o európskej integrácii prejavili naši partneri na Ukrajine, v Srbsku a Čiernej Hore a Chorvátsku. Je to súčasť nášho exportného EÚ know-how, ktorým sa tak chválime. Vznikol by paradox, pokiaľ NK o EÚ inšpiruje krajiny, ktoré sú zahraničnopolitickou prioritou SR a chcú organizovať verejnú diskusiu o EÚ podľa nášho vzoru a u nás by tento vzor prestal fungovať.

Cieľová skupina NK o EÚ

Projekt stavia na účasti najdôležitejších skupín spoločnosti: zástupcov exekutívy (na úrovni vedúcich koordinačných skupín, príp. pracovníkov odborov vzťahov s EÚ), zástupcov legislatívy (na úrovni poslancov), zástupcov akademickej obce a expertov z danej oblasti, predstaviteľov mimovládnych organizácií, súkromného sektora a predstaviteľov samospráv. Nakoľko NK o EÚ predstavuje otvorené fórum, ktorého sa môže zúčastňovať aj široká verejnosť, toto fórum zároveň slúži ako permanentný zdroj odborných informácií pre bežných občanov. Informačný cieľ projektu je znásobený účasťou médií na podujatiach NK o EÚ, ktoré slúžia ako následní multiplikátori informácií.

Témy NK o EÚ

Podstatou fungovania NK o EÚ je existencia fóra, ktoré ponúka priestor rôznym segmentom spoločnosti diskutovať o aktuálnych otázkach európskej integrácie. Výstupmi práce NK o EÚ sú odporúčania pracovných skupín k otázkam, ku ktorým v tom čase vyjadruje svoj postoj (vo forme národnej pozície) v rámci inštitúcií EÚ aj SR. Z tohto dôvodu sa témy rokovaní pracovných skupín NK o EÚ prispôsobujú aktuálnym témam EÚ, prevažne témam, ktoré dominujú na zasadnutí pracovných skupín Rady ministrov EÚ a prípadne predstavujú pre SR otázky strategického významu (Ústavná zmluva, Finančná perspektíva 2007-2013 a príprava Jazykovopolitickej stratégie SR ako členského štátu EÚ, ktoré sú prioritami NK o EÚ v roku 2005). 

Pracovné skupiny NK o EÚ sa v jesennom období 2005 budú popri týchto aktuálnych záležitostiach (v prípade PS I je to napr. pokračujúca diskusia o finančnej perspektíve, v príp. PS XI je to napr. policajná spolupráca s okolitými krajinami v kontexte EÚ, pokračujúca implementácia Schengenu v SR, medzinárodný vývoj v tejto oblasti a pod.) venovať aj celoplošnej problematike inštitucionálneho zabezpečenia a koordinačného mechanizmu pri tvorbe národných pozícií na úrovni jednotlivých sektorov v SR.

Harmonogram  stretnutí  pracovných skupín NK o EÚ

V období september až december 2005 sa uskutoční celkovo 23 podujatí – 22 stretnutí pracovných skupín a jedno plenárne zasadnutie.

Dátum	Pracovná skupina	Miesto	
20. 9.	PS VII.  Inštitucionálne otázky	Bratislava	
21.9.	PS II.     Poľnohospodárstvo a rozvoj vidieka	Bratislava	
26.9.	PS IX.    Jazyková politika	Bratislava	
27.9.	PS IV.    Regionálna politika a rozvoj	Bratislava	
28.9.	PS VI.    Spoločná zahraničná a bezpečnostná politika	Bratislava	
5.10.	PS III.   Životné prostredie	Bratislava	
6.10.	PS I.      Hospodárska politika a podnikanie	Bratislava	
12.10.	PS V.      Spravodlivosť a otázky súdnictva	Bratislava	
13.10.	PS X.      Dopravná politika	Bratislava	
19.10.	PS VIII. Veda, vzdelávanie, kultúra	Bratislava	
26.10.	PS XI.    Vnútorné záležitosti a policajná spolupráca	Bratislava	
4.11.	PS VII.   Inštitucionálne otázky	Bratislava	
8.11.	PS IV.    Regionálna politika a rozvoj	Bratislava	
9.11.	PS VI.    Spoločná zahraničná a bezpečnostná politika	Bratislava	
10.11.	PS I.      Hospodárska politika a podnikanie	Bratislava	
16.11.	PS II.     Poľnohospodárstvo a rozvoj vidieka	Bratislava	
21.11.	PS IX.    Jazyková politika	Bratislava	
23.11.	PS V.      Spravodlivosť a otázky súdnictva	Bratislava	
24.11.	PS X.      Dopravná politika	Bratislava	
28.11.	PS VIII. Veda, vzdelávanie, kultúra	Bratislava	
30.11.	PS III.   Životné prostredie	Bratislava	
1.12.	PS XI.    Vnútorné záležitosti a policajná spolupráca	Bratislava